टारगेट के फेर में रोशनी छीनी, अब जोर फैमिली प्लानिंग के ऑपरेशन पर
बड़वानी जिला अस्पताल में मोतियाबिंद के ऑपरेशन के बाद मरीजों की आंखों की रोशनी जाने के पीछे टारगेट को भी कारण बताया जा रहा है, लेकिन सरकार को इससे फर्क नहीं पड़ रहा। अब उसकी नजर फैमिली प्लानिंग वाले ऑपरेशनों की संख्या पर है। इसी कारण डॉक्टरों को हिदायत दी जा रही है कि वह जल्द से जल्द लक्ष्य पूरा करें। इसके लिए एक अाला अधिकारी शुक्रवार को इंदौर आए और बैठक ली। उन्होंने ऑपरेशन के लिए सरकार द्वारा बनाई गई गाइडलाइन के बारे में भी बताया। कहा ऑपरेशन थिएटर का स्टरलाइजेशन (कीटाणु रहित) किए बगैर ऑपरेशन नहीं किए जाएं। किसी भी महिला को ओटी तक ऐसे ही नहीं भेजा जाए। उसे स्ट्रेचर पर लाया-ले जाया जाए।
बड़वानी हादसे के बाद कहा गया कि डॉक्टरों पर मोतियाबिंद के ऑपरेशन ज्यादा से ज्यादा करने का दबाव था। इस कारण जिला अस्पताल में लगे कैंप के दौरान एक के बाद एक ऑपरेशन किए, लेकिन इसमें लापरवाही हाे गई और मरीजों की आंखों की रोशनी चली गई। इतना सब होने के बावजूद शुक्रवार को संचालक (परिवार कल्याण) डॉ. बी.बी.एस. ओहरी के इंदौर दौरे ने शासन की मंशा पर सवाल खड़े कर दिए हैं। अवकाश होने के बावजूद उन्होंने सभी अधिकारी और कर्मचारियों को बुलाकर बैठक ली। बताया गया कि इंदौर जिले को आबादी के हिसाब से करीब 22 हजार ऑपरेशन करने का लक्ष्य है, लेकिन अब तक 12 हजार ऑपरेशन ही हुए। अन्य जिले भी लक्ष्य से पीछे चल रहे हैं। हालांकि अधिकारियों ने बैठक में तर्क रखा कि पिछले साल से 1500 ऑपरेशन कम हुए हैं। जल्द पूरा कर लेंगे।
सर्जरी से पहले जांचें दवाओं की गुणवत्ता
बैठक में डॉ. ओहरी ने ओटी प्रोटोकॉल के बारे में भी बताया। कहा कि फैमिली प्लानिंग के ऑपरेशन से पहले ओटी के स्टरलाइजेशन में कोताही बरती तो कार्रवाई की जाएगी। महिला के एडमिशन से डिस्चार्ज होने तक एक मेडिकल ऑफिसर की तैनाती होना चाहिए। ओटी का समय पर फ्यूमीगेशन करवाया जाए। ऑपरेशन से पहले हितग्राही का परीक्षण करवाएं। ब्लड प्रेशर, शुगर की जांच में सतर्कता रखें। जिन दवाइयों का उपयोग किया जा रहा है, उसकी गुणवत्ता की जांच की जाए।
bho_Deva hin_Deva hin_Deva hin_Deva hin_Deva